[pic] | EUROOPA ÜHENDUSTE KOMISJON |

Brüssel 4.10.2007

KOM(2007) 567 lõplik

2007/0204 (ACC)

Ettepanek

NÕUKOGU MÄÄRUS

millega võetakse vastu ühepoolsed üleminekumeetmed, et avada ühenduse tariifikvoodid Šveitsist pärit vorstide ja teatavate lihatoodete impordiks

(komisjoni esitatud)

SELETUSKIRI

Komisjoni talituste ja Šveitsi föderaalvalitsuse 2. mai 2007. aasta kokkulepitud protokolliga on ette nähtud Euroopa Ühenduse ja Šveitsi Konföderatsiooni vahelise põllumajandustoodetega kauplemise kokkuleppe[1] alla kuuluvate vorstide ja teatavate lihatoodete kahepoolse sooduskaubanduse konsolideerimine. Kõnealuse konsolideerimisega asendatakse soodustused, mis Šveits on endiste kokkulepete kohaselt andnud ainult mõnele liikmesriigile. Et võtta arvesse suurenenud kahepoolset kaubandushuvi kõnealuste toodete suhtes, on samal ajal mõlema lepinguosalise jaoks ette nähtud lisakogused, mis on aga kehtestatud asümmeetriliselt, arvestades suuremaid impordikvootide kaubandus- ja soodusväärtusi Šveitsi sissevedamisel.

Kõnealuse kokkuleppe 1. ja 2. lisas sätestatud kahepoolseid kaubandussoodustusi tuleb seetõttu kohandada. Kuni kõnealuse kokkuleppe muutmiseks vajalike kahepoolsete menetluste lõpuleviimiseni on vaja võtta ühepoolsed üleminekumeetmed, et tagada tariifikvoodi kohaldamine alates 1. jaanuarist 2008.

Seepärast tehakse ettepanek, et nõukogu võtaks viivitamata vastu lisatud ühepoolsed üleminekumeetmed, et avada uued ühenduse tariifikvoodid Šveitsist pärit vorstide ja teatavate lihatoodete importimiseks.

Mõju eelarvele: kuna imporditakse tollimaksu nullmääraga, siis eeldatavasti mõju tulude poolele puudub.

2007/0204 (ACC)

Ettepanek

NÕUKOGU MÄÄRUS

millega võetakse vastu ühepoolsed üleminekumeetmed, et avada ühenduse tariifikvoodid Šveitsist pärit vorstide ja teatavate lihatoodete impordiks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Euroopa Ühendus ja Šveits lepivad kokku, et vorstide ja teatavate lihatoodete suhtes kehtestatud kaubandussoodustused, mis Šveits oli enne andnud ainult mõnele liikmesriigile vastavalt kõnealuste liikmesriikide ja Šveitsi vahel sõlmitud endistele kahepoolsetele kokkulepetele, tuleks konsolideerida Euroopa Ühenduse ja Šveitsi Konföderatsiooni vahelise põllumajandustoodetega kauplemise kokkuleppe[2] (edaspidi „kokkulepe”) raames, mis on heaks kiidetud nõukogu ja komisjoni otsusega 2002/3009/EÜ, Euratom[3] ning mis jõustus 1. juunil 2002. Kõnealuste soodustuste konsolideerimine toimub samal ajal kui vorstide ja teatavate lihatoodete suhtes kohaldatavate soodustuste suurendamine. See hõlmab uute ühenduse tariifikvootide avamist erinevate Šveitsist pärit CN-koodide ex 0210 1950, ex 0210 1981, ex 1601 00 ja ex 1602 4919 alla kuuluvate toodete importimiseks.

(2) Kõnealuse kokkuleppe 1. ja 2. lisas sätestatud soodustuste kohandamiseks vajalikud kahepoolsed menetlused võtavad aega. Selleks et tagada kvoodisoodustuse kättesaadavus kuni kõnealuse kohanduse jõustumiseni, on asjakohane avada kõnealused tariifikvoodid ühepoolse üleminekumeetmena alates 1. jaanuarist 2008 kuni 31. detsembrini 2009. Sellega on tagatud piisavalt aega, et kokkuleppeosalised saaksid lõpule viia kõigepealt kahepoolsed menetlused ning seejärel rakendusmeetmed.

(3) Käesoleva määruse üksikasjalikud rakenduseeskirjad ja eelkõige kvoodi haldamiseks vajalikud sätted tuleks vastu võtta nõukogu 29. oktoobri 1975. aasta määruse (EMÜ) nr 2759/75 (sealihaturu ühise korralduse kohta)[4] artikli 24 lõikes 2 osutatud korras.

(4) Nimetatud tariifikvootidest tuleneva soodustuse saamiseks peavad tooted kooskõlas lepingu artiklis 4 osutatud eeskirjadega olema pärit Šveitsist,

ON VASTU VÕTNUD KÄESOLEVA MÄÄRUSE:

Artikkel 1

1. Ühenduse tollimaksuvaba tariifikvoot järjekorranumbriga 09.4180 lisas loetletud Šveitsist pärit toodetele ja kogustele avatakse ühepoolse üleminekumeetmena igal aastal ajavahemikuks 1. jaanuarist kuni 31. detsembrini. Kõnealune tariifikvoot avatakse 1. jaanuaril 2008 ja suletakse 31. detsembril 2009.

2. Lõikes 1 osutatud toodete suhtes kohaldatakse päritolureegleid, mis on sätestatud kokkuleppe artiklis 4.

Artikkel 2

Käesoleva määruse üksikasjalikud rakenduseeskirjad võetakse vastu määruse (EMÜ) nr 2759/75 artikli 24 lõikes 2 osutatud korras.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

Eesistuja

LISA

CN-kood | Kaupade kirjeldus | Kehtiv maksumäär | Kogus tonnides (toote netomass) |

ex 0210 19 50 | Sink, soolvees, kondita, põies või tehissooles | 0 | 1 900 |

ex 0210 19 81 | Kondita karbonaaditükk, soolvees ja suitsutatud |

ex 1601 00 | Vorstid jms tooted lihast, rupsist või verest; nende baasil valmistatud toiduained: rubriikide 0101–0104 alla kuuluvatest loomadest, muudest kui metssigadest |

ex 0210 19 81 ex 1602 49 19 | Seakael, soolvees ja õhu käes kuivatatud, tükid või õhukesed viilud |

[1] EÜT L 114, 30.4.2002, lk 132.

[2] EÜT L 114, 30.4.2002, lk 132. Kokkulepet on viimati muudetud põllumajanduse ühiskomitee otsusega nr 1/2007 (ELT L 173, 3.7.2007, lk 31).

[3] EÜT L 114, 30.4.2002, lk 1.

[4] EÜT L 282, 1.11.1975, lk 1. Määrust on viimati muudetud määrusega (EÜ) nr 1913/2005 (ELT L 307, 25.11.2005, lk 2).